Diari Oficial de la Generalitat Valenciana


Sumari del DOGV 9535, del 16-02-2023 (2023/1305)

RESOLUCIÓ de 20 de desembre de 2022, del director general de Qualitat i Educació Ambiental, per la qual es formula informe d'impacte ambiental del projecte de planta de valorització de residus de la construcció i demolició de les parcel·les 64, 65 i 67 del polígon 3, del terme municipal de Monforte del Cid. Expedient: (1864225) 131/0294-DUD.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9535

Data del DOGV
:   16-02-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/1305


Data del document
:   20-12-2022

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * impacte ambiental

RESOLUCIÓ de 20 de desembre de 2022, del director general de Qualitat i Educació Ambiental, per la qual es formula informe d'impacte ambiental del projecte de planta de valorització de residus de la construcció i demolició de les parcel·les 64, 65 i 67 del polígon 3, del terme municipal de Monforte del Cid. Expedient: (1864225) 131/7814-TFO. [2023/1305]  
  
«Informe d'impacte ambiental  
Expedient: (1864225) 131/3768-FJH.  
Títol: Planta de valorització de residus de la construcció i demolició.  
Promotor: Desmontes y Excavaciones Ismael, SL.  
Òrgan substantiu: Ajuntament de Monforte del Cid.  
Ref. òrgan substantiu: 2530/2014.  
Localització: parcel·les 64, 65 i 67 del polígon 3, del terme municipal de Monforte del Cid.  
  
Antecedents i tramitació administrativa  
Relatiu a expedients promoguts per Desmontes y Excavaciones Ismael, SL, consten els pronunciaments ambientals següents:  
Resolució del director general de Medi Natural i d'Avaluació Ambiental, per la quals s'emet declaració d'impacte ambiental favorable condicionada, amb data 12 de març de 2019 (expedient 129/9761-LQV), per a una explotació de recursos de la secció A, denominada Pozoblanco, situada en les parcel·les 63 i 66 del polígon 3 a Monforte del Cid.  
  
Resolució del director general de Medi Natural i d'Avaluació Ambiental, per la qual s'emet informe d'impacte ambiental favorable condicionat, amb data 4 de novembre de 2020 (expedient 61/3146-WAS), per a la legalització d'una planta de valorització de residus de la construcció i demolició en la parcel·la M-2.01, polígon industrial Las Norias, sector UZI-1, del terme municipal de Monforte del Cid.  
La mercantil disposa de declaració d'interés comunitari (DIC), concedida mitjançant la Resolució de la Direcció Territorial d'Alacant de data 7 de gener de 2014, per a una planta de tractament, depòsit i valorització d'àrids, en les parcel·les 64, 65 i 67 del polígon 3 a Monforte del Cid.  
El 7 de setembre de 2018, l'Ajuntament de Monforte del Cid (òrgan substantiu) va remetre un ofici en què sol·licitava al Servei d'Avaluació d'Impacte Ambiental (òrgan ambiental) la tramitació de l'avaluació d'impacte ambiental. Es va adjuntar a l'ofici la documentació següent: estudi d'impacte ambiental, projecte de llicència ambiental, còpia de la declaració d'interés comunitari, tràmit d'informació pública de l'expedient, que es va dur a terme mitjançant la inserció del corresponent anunci en el Butlletí Oficial de la Província núm. 89, de data 11 de maig de 2018, i al tauler d'edictes de l'Ajuntament, amb la presentació d'una al·legació, relacionada amb l'emissió de materials pulverulents que es generaran en l'activitat, i un informe dels serveis tècnics de l'Ajuntament sobre la desestimació de l'al·legació presentada.  
  
El 18 de setembre de 2020, l'òrgan substantiu remet nova documentació que consta de: notificació signada el 18 d'octubre de 2018 d'activitats del grup C del Catàleg d'activitats potencialment contaminadores de l'atmosfera de la Direcció Territorial d'Alacant i informe de visita sobre l'estat actual de les parcel·les per part del tècnic de l'Ajuntament, en què es conclou que no s'ha instal·lat l'activitat i s'aporta documentació fotogràfica.  
El 15 de novembre de 2022, l'òrgan substantiu remet un ofici on s'adjunta nova documentació per a la tramitació de l'avaluació d'impacte ambiental que consta de: sol·licitud d'avaluació d'impacte ambiental simplificada pel promotor, annex a l'estudi d'impacte ambiental, projecte d'obra i plans.  
Considerant que l'expedient adjunta les consultes realitzades a les administracions públiques afectades en el tràmit de la DIC, i per a simplificar i reduir les càrregues administratives, s'incorpora l'esmentada documentació als efectes previstos en l'article 46 de la Llei 21/2013.  
La informació continguda en l'expedient aporta elements de judici suficients per a continuar amb el procediment d'avaluació d'impacte ambiental simplificada.  
  
Criteris ambientals  
Per a l'emissió d'aquest informe d'impacte ambiental, de conformitat amb l'article 47 de la Llei 21/2013, de 9 de desembre, d'avaluació ambiental, s'han tingut en compte els criteris de l'annex III d'aquesta llei.  
  
Característiques del projecte  
Desmontes y Excavaciones Ismael, SL, promou una instal·lació en les parcel·les 64, 65 i 67 del polígon 3, del terme municipal de Monforte del Cid. Es tracta d'una planta fixa de classificació i valorització de residus de la construcció i demolició (RCD).  
La instal·lació disposarà de les zones següents:  
Zona d'accés i pesatge: consta d'un magatzem de mòdul prefabricat per a estris, lavabos compostos per dos mòduls prefabricats, depòsit d'aigua i una bàscula.  
Zona destinada a la platja de descàrrega i tractament primari: estarà dotada de paviment impermeabilitzat amb pendent i depòsit de capacitat de 40 m³. En aquesta zona es destinarà un sector compost per contenidors d'emmagatzematge temporal per als residus mesclats i un contenidor tancat, que seran retirats per un gestor autoritzat.  
Zona de valorització/tractament secundari: composta per un molí triturador, inclou una zona d'apilaments de materials triturats i classificats.  
Principalment, el procés productiu consistirà en la separació, classificació i trituració de residus no perillosos. Una vegada siguen admesos els residus, es procedirà a un control visual per a la classificació segons el codi LER, control de pes mitjançant la bàscula, separació inicial de materials no reciclables i anàlisis del material (possibilitat de reutilitzar, reciclar o tractar). La maquinària prevista per al procés productiu de la planta consistirà en una pala carregadora i una màquina de trituració i matxucada. El producte final s'apilarà a l'espera de ser comercialitzat.  
  
Els residus no perillosos admesos en la instal·lació no contindran materials com ara ferro, plàstic, fustes, etc., i seran posteriorment triturats i classificats segons la seua granulometria. En el cas que arriben residus mesclats, aquests seran emmagatzemats en contenidors de 5 m³ per a paper, cartó, vidre, plàstics i fusta, i una vegada que s'arribe al 80 % de la seua capacitat se'n procedirà a la retirada per gestor autoritzat. També es disposarà d'un contenidor metàl·lic tancat al costat de la platja de descàrrega davant la possibilitat que els residus arriben mesclats amb algun residu perillós; aquests no seran acceptats prèviament, i el cas que hi apareguen seran apilats en aquest contenidor de manera separada segons la seua naturalesa i en recipients homologats, correctament etiquetats en espera que siguen retirats per un gestor autoritzat.  
  
La nova documentació aportada (annex a l'estudi d'impacte ambiental) indica que les operacions que es duran a terme en les instal·lacions són:  
Operació tipus R5: reciclatge i recuperació d'altres matèries inorgàniques (garbellament, trituració i matxucada de residus petris).  
Operació tipus R12: intercanvi de residus per a sotmetre'ls a qualsevol de les operacions enumerades entre R1 i R11 (recepció-pesatge, emmagatzematge previ, classificació i condicionament).  
  
Els residus que es gestionaran en el procés de valorització d'RCD són:  
170101 (formigó), 170102 (rajoles), 170103 (teules i materials ceràmics), 170107 (mescles de formigó, rajoles, teules i materials ceràmics, diferents de les especificades en el codi 170106), 170302 (mescles bituminoses diferents de les especificades en el codi 170301), 170504 (terra i pedres diferents de les especificades en el codi 170503), 170508 (balast de vies fèrries diferent de l'especificat en el codi 170507), 170604 (materials d'aïllament diferents dels especificats en els codis 170601 i 170603), 170802 (materials de construcció a base d'algeps diferents dels especificats en el codi 170801), 170904 (residus barrejats de construcció i demolició diferents dels especificats en els codis 170901, 170902 i 170903), 191209 (minerals, per exemple: arenes, pedres), 200202 (terres i pedres).  
La capacitat de tractament de la instal·lació serà de 10,95 t/dia, per a una capacitat màxima de tractament anual de 4.000 t i la capacitat d'emmagatzematge del residu admés previ al tractament és de 50 tones. Segons la documentació aportada, la finalitat és disposar en la planta de productes destinats a rebliment de terrenys, construcció de carreteres o per al subministrament a gestors autoritzats.  
La instal·lació es tancarà mitjançant un reixat metàl·lic de 2 metres d'altura i en tot el perímetre es col·locarà una pantalla vegetal, composta per espècies autòctones.  
  
Ubicació del projecte  
L'activitat es desenvoluparà en tres parcel·les situades en sòl no urbanitzable comú. La superfície cadastral de les tres parcel·les és de 26.215,00 m², la superfície en escriptures és de 25.299,00 m², la superfície de les parcel·les ocupada per l'activitat és de 12.649,50 m² i la superfície edificada és de 59 m² (segons consta en la DIC).  
A la instal·lació s'accedirà a través d'un camí existent que comunica amb la carretera CV-825. Pròxim a l'activitat no hi ha nuclis de població, i està envoltada de parcel·les agrícoles. Les parcel·les se situen dins del paisatge de rellevància regional PRR30: vinyes de l'interior d'Alacant (Novelda, el Pinós). L'emplaçament de l'activitat no afecta terreny forestal, la localització del projecte no afecta hàbitats d'interés comunitari, espais de la Xarxa Natura 2000, ni cap altre tipus d'espai natural protegit. Segons el vigent Pla d'acció territorial de caràcter sectorial sobre el risc d'inundació de la Comunitat Valenciana (PATRICOVA), la ubicació de la instal·lació no està afectada per risc d'inundació. A l'oest de les parcel·les està la via pecuària Colada de la Lloma.  
  
Es va informar durant la tramitació de la DIC per la secció forestal, que les parcel·les 64, 65 i 67 queden afectades a l'oest per la via pecuària «Colada de la Loma», amb una amplària legal de 8 metres, i prenent com a eix de la via pecuària l'eix del camí pel qual va s'haurà de respectar, deixant expedita, la banda formada per una amplària mínima a mesurar des de l'eix central del camí de 4 metres a cada costat d'aquest i que en el replanteig de l'actuació haurà de recular-se als límits indicats per a evitar l'afecció a la via pecuària. Es va considerar com a mesura correctora definir el límit de la via pecuària confrontant amb la zona d'actuació mitjançant una plantació d'espècies arbustives o arbòries autòctones que constituïsquen una tanca de protecció.  
  
Característiques del potencial impacte  
L'estudi d'impacte ambiental preveu una anàlisi d'alternatives i justificació de la viabilitat d'aquestes i justifica l'alternativa triada. Preveu els impactes produïts en la fase de construcció com: moviment de terres, presència de camions i maquinària, transport de materials, adequació dels accessos exteriors, construcció d'un vial interior, instal·lació de la tanca perimetral metàl·lica, així com els impactes en la fase d'explotació: presència de camions, mà d'obra i maquinària, generació de residus, sorolls i material pulverulent.  
L'estudi d'impacte ambiental estableix mesures preventives i correctores, respecte al tractament del material pulverulent, control de les aigües de pluja i construcció d'un clos perimetral arbustiu per evitar l'impacte visual i l'acció del vent, i impedir que la producció de pols en la planta afecte parcel·les confrontants.  
Els principals focus emissors de material pulverulent són els produïts per la descàrrega/càrrega d'RCD a la platja de descàrrega, tractament en el molí triturador i circulació de vehicles. Les mesures preventives i correctores proposades per evitar o minimitzar la dispersió de material pulverulent seran: polvorització d'aigua als caps de les cintes transportadores, el molí disposarà d'injecció d'aigua a l'entrada i tancament amb faldons de goma en tots els espais oberts. Es dotarà de panells paravents mòbils de 2,5 metres d'alçària, en la platja de descàrrega, la zona d'emmagatzematge d'àrids reciclats i la zona de trituració. En la zona de trituració, s'instal·laran tres aspersors damunt dels panells paravents amb la finalitat de minimitzar la pols que poguera originar-se en el procés de picada. La tremuja d'alimentació i cintes transportadores aniran proveïdes de carenat. Es limitarà la velocitat de circulació dels vehicles per la planta a 15 km/h. Altres mesures correctores que preveu la documentació aportada són: els apilaments, vials i zona de pas dels vehicles durant vents susceptibles de generar emissions de materials i amb temps sec es mantindran humits, els materials emmagatzemats mai sobrepassaran el clos perimetral i revisió periòdica de la maquinària.  
La notificació emesa per la Direcció Territorial d'Alacant sobre les activitats del grup C del Catàleg d'activitats potencialment contaminadores de l'atmosfera, comunica que ha finalitzat l'expedient de notificació, i que s'ha inscrit l'activitat com a valorització no energètica de residus no perillosos amb capacitat <=50 t/dia, grup C, codi 76574700, indicant-hi que haurà de disposar i mantindre actualitzat un registre de les operacions de control de les emissions (que incloga funcionaments, manteniments, emissions, incidències, controls i inspeccions) d'acord amb el que s'ha indicat en l'article 8 del Reial decret 100/2011, de 28 de gener.  
Les principals fonts de soroll i vibracions les produeixen la pala carregadora, l'equip de trituració, la circulació de camions i el procés de càrrega/descàrrega dels materials. Com a mesura correctora s'estableix que totes les cintes transportadores disposen de corrons amortidors, els garbells disposen de carenat i suports antivibratoris, el molí anirà muntat sobre una plataforma antivibratòria, així com tota la seua instal·lació, i la pala carregadora passarà les corresponents revisions periòdiques.  
  
La zona d'entrada i pesatge estarà composta de formigó impermeabilitzat. El camí dels vehicles que connecten la zona d'entrada i pesatge amb la platja de descàrrega estaran constituïts de llast compactat. La zona de tractament secundari (molí triturador) estarà constituïda per terra compactada i grava. La platja de descàrrega i triatge primari estarà composta de formigó impermeabilitzat dotat de reixeta de recollida de lixiviats, connectada a un depòsit de polietilé estanc de capacitat 40 m³ que, prèviament, passarà per un separador de greixos i hidrocarburs i la resta de la superfície corresponent a la planta quedarà en estat original.  
  
El subministrament d'aigua prové d'un depòsit aigua de 2.000 litres de capacitat, que serà proveït periòdicament mitjançant camions cisterna, per a la zona de lavabos, prevenció contra incendis, reg de zones de trànsit i com a mesura correctora de la producció de pols en les zones de treball.  
Segons la documentació tècnica presentada i la DIC concedida, inicialment s'havia previst que les aigües residuals generades per l'activitat serien evacuades a una fossa sèptica prefabricada i recollida de manera periòdica per un gestor autoritzat. La documentació remesa posterior (annex a l'estudi d'impacte ambiental) estableix que les aigües residuals procedents dels lavabos seran emmagatzemades en els lavabos químics portàtils i gestionades per l'empresa propietària, i no originaran cap abocament.  
Respecte a les aigües pluvials, aquestes es recolliran a la platja de descàrrega i zona de triatge primari, i a través d'una reixeta seran canalitzades a un separador de greixos i hidrocarburs i conduïdes a un depòsit estanc per a la seua retirada per un gestor autoritzat.  
  
Conclusió  
El projecte, en els termes previstos, no tindrà efectes adversos significatius sobre el medi ambient i no requereix avaluació d'impacte ambiental ordinària.  
  
Consideracions jurídiques  
El projecte constitueix un supòsit d'avaluació d'impacte ambiental simplificada, segons el que es preveu en l'article 7.2.a de la Llei 21/2013, de 9 de desembre, d'avaluació ambiental, en concordança amb l'epígraf 9.b del seu annex II.  
L'expedient ha seguit el tràmit d'avaluació d'impacte ambiental simplificada previst en la secció 2a, capítol II del títol II de la Llei 21/2013, de 9 de desembre, d'avaluació ambiental.  
El Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
Per tot l'anterior, a proposta del Servei d'Avaluació d'Impacte Ambiental i amb el vistiplau del subdirector general de Canvi Climàtic i Qualitat Ambiental, fent ús de les atribucions que tinc, resolc:  
  
  
Primer  
Estimar que el projecte d'una planta de valorització de residus de la construcció i demolició, promogut per Desmontes y Excavaciones Ismael, SL, situat en les parcel·les 64, 65 i 67 del polígon 3, del terme municipal de Monforte del Cid (Alacant), sense perjudici de l'obtenció prèvia de les autoritzacions sectorials que li siguen aplicables, no tindrà efectes significatius sobre el medi ambient i no requereix una avaluació d'impacte ambiental ordinària, sempre que s'ajuste a les previsions del projecte, de l'estudi d'impacte ambiental i als termes d'aquest informe, en particular:  
1. De conformitat amb la normativa en matèria de residus, les instal·lacions de valorització de residus de construcció i demolició estan subjectes a autorització prèvia de l'òrgan competent en la matèria.  
2. Respecte a la llista definitiva de residus admissibles, quedarà limitada per l'abast de l'autorització sectorial, entre els proposats pel promotor segons la documentació aportada a aquest òrgan. Es podran incloure altres codis LER que l'òrgan competent considere susceptibles d'autorització, sempre que la seua inclusió no comporte la modificació substancial del projecte avaluat i no responga a supòsits en els quals, d'acord amb la legislació sectorial vigent, s'exigisca la tramitació d'un procediment d'avaluació ambiental.  
3. En el moment de la posada en marxa de l'activitat i almenys cada 5 anys, el titular haurà de dur a terme un control de les emissions acústiques i dels nivells de recepció en l'entorn, mitjançant la realització d'auditories acústiques. Aquestes seran realitzades amb l'activitat en funcionament i per una ECMCA, fent constar els resultats en un llibre de control que estarà a la disposició de les administracions competents. En cas de superar els nivells sonors permesos per la llei, s'aplicaran les mesures correctores pertinents, i s'efectuarà a continuació una nova auditoria acústica per a comprovar la seua eficàcia.  
  
Segon  
De conformitat amb el que es preveu en l'article 47 de la Llei 21/2013, de 9 de desembre:  
A. L'informe d'impacte ambiental es publicarà en el Diari Oficial de la Generalitat Valenciana, sense perjudici de la seua publicació en la seu electrònica de l'òrgan ambiental.  
B. L'informe d'impacte ambiental perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana, no s'haguera procedit a l'autorització del projecte en el termini màxim de quatre anys des de la seua publicació, llevat que s'acorde la pròrroga de la vigència de l'informe d'impacte ambiental.  
C. L'informe d'impacte ambiental no serà objecte de cap recurs, sense perjudici dels que, si escau, siguen procedents en la via administrativa o judicial contra l'acte, si escau, d'autorització del projecte.  
  
Tercer  
L'òrgan substantiu publicarà en el butlletí oficial corresponent la decisió d'autoritzar o denegar el projecte, en els termes previstos en l'article 48 de la Llei 21/2103, de 9 de desembre.  
  
València, 20 de desembre de 2022.- El director general de Qualitat i Educació Ambiental: Joan Piquer Huerga.»